LXXXIX.  Universos Dei fideles per Galliam constitutos ad suscipiendum bellum sacrum hortatur.   (Anno 1146, Mart. 1.)  [BOCZEK,  Cod. diplom. Morav.,  I, 241, e codice membr. saec. XIV, in 4 o , in archivo capituli Olomucensis, cujus est titulus:  Epistolae B. Bernardi Claraevallensis,  etc., sign. n. CXXVI.--Haec epistola, paucis mutatis, legitur supra, sub num. 48, sed  Ludovico regi  inscripta, data Vetrallae Kal. Decembr. 1145. Lectionum varietatem ibi notamus.] XC.  Privilegium pro coenobio SS. Petri et Pauli Westmonasterii.   (Anno 1146, Mart. 8.) [RYMER,  Foedera,  I, 14, ex orig. bibl. Cotton., Aug. II, 50.]
Author: Eugenius III

EUGENIUS episcopus, servus servorum Dei, dilecto filio GERVASIO, Westmonasterii abbati, ejusque successoribus regulariter substituendis, in perpetuum.

Cum universis sanctae Ecclesiae filiis ex apostolicae sedis auctoritate ac benevolentia debitores existamus, illis tamen locis atque personis, quae specialiter ad proprietatem et defensionem sedis apostolicae pertinere noscuntur, propensiori nos convenit charitatis studio imminere, et ne pravorum hominum agitentur molestiis, paterna sollicitudine providere. Eapropter, dilecte in Domino fili Gervasi abbas, tuis justis postulationibus clementer annuimus, et praedecessorum nostrorum, Romanorum videlicet pontificum, vestigiis inhaerentes, Westmonasterii coenobium, quod in honore Beatorum apostolorum Petri et Pauli fundatum esse dignoscitur, sub ejusdem apostolorum principis et sanctae Romanae Ecclesiae, cujus juris constitit, tutela et proprietate tantum manere censemus, et praesentis scripti privilegio communimus, statuentes, ut cuncta quae idem monasterium a sui principio usque ad praesens, concessione et donatione, necnon et liberalitate privilegiorum et chartarum, notitione regum nobilium antiquorum, Aedgari videlicet, atque renovatoris Ecclesiae illius gloriosi regis Eadwardi, eorumdemquo successorum Willielmi et Henrici, sive Stephani, aliorumque principum, sive fidelium obtinuit, vel in futurum obtinebit, sint omnino libera, et ab omni invasione vel inquietudine omnium hominum cujuscunque ordinis sint, vel potestatis, absoluta. Praeterea renovamus, concedimus et permittimus, ex auctoritate Dei et sanctorum apostolorum Petri et Pauli, atque hujus sanctae Romanae sedis et nostra in perpetuum corroborando confirmamus chartas, privilegia regum praenominatorum atque aliorum cujuslibet scripta nobilium; necnon etiam et illa quae beatus archipraesul Dunstanus ad tuitionem loci illius ecclesiae eidem contulit scripta, ut sit perenniter locus ab omni servitio et episcopali dominatione penitus segregatus. Possessiones vero et liberalitates in urbe et extra terrarum vel ecclesiarum, sive decimarum donationes, insuper et dignitates et omnia donata vel in posterum adjicienda, quae ad libertatem et exaltationem loci illius, ad honorem Dei pertinentia, reges antiqui seu quicunque alii homines pie contulerunt, et privilegia et chartas, quae ex eis factae fuerunt, divina et robustissima auctoritate nostra apostolica confirmamus et rata ac intemerata in perpetuum esse decernimus in omnibus, proutcunque ejusdem ecclesiae, sanctae chartae testantur et privilegia, ita ut nullus contra bona praefatae ecclesiae, sanctae Romanae Ecclesiae concessione nostraque confirmatione roborata, aliquid agere audeat, vel quoquo modo ea deinceps infringere vel minuere praesumat. Statuimus etiam, et sub nomine sanctae auctoritatis et obedientiae praecipimus ut cellae quae praefato illi adjacent loco, omnibus modis tanquam suae propriae matri sint subjectae; et quem omnis congregatio matris Ecclesiae communiter elegerit, ipsis tanquam in omnibus subjectis custos praeficiatur. Si qua igitur in futurum ecclesiastica saecularisve persona, hujus nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reatamque se divino judicio de perpetrata iniquitate, cognoscat, et a sacratissimo corpore et sanguine Dei ac Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen. Ego Eugenius Catholicae Ecclesiae episcopus. Ego Conradus Sabinensis episcopus. Ego Imarus Tusculanus episcopus. Ego GG. presbyter card. tit. Calixti. Ego Ramerius presb. card. tit. S. Priscae. Ego Octavianus diac. card. Sancti Nicolai in Carcere Tulliano. Ego Gregorius diac. card. Sancti Angeli. Datum Kanstiberi per manum Roberti sanctae Romanae Ecclesiae presbyteri cardinalis et cancellarii, VIII Idus Martii, indictione IX, Incarnationis Dominicae anno 1145, pontificatus vero domni Eugenii papae III anno II.